徐铉
和门下殷侍郎新茶二十韵
暖吹入春园，新芽竞粲然。才教鹰觜拆，未放雪花妍。
荷杖青林下，携筐旭景前。孕灵资雨露，钟秀自山川。
碾后香弥远，烹来色更鲜。名随土地贵，味逐水泉迁。
力藉流黄暖，形模紫笋圆。正当钻柳火，遥想涌金泉。
任道时新物，须依古法煎。轻瓯浮绿乳，孤灶散馀烟。
甘荠非予匹，宫槐让我先。竹孤空冉冉，荷弱谩田田。
解渴消残酒，清神感夜眠。十浆何足馈，百榼尽堪捐。
采撷唯忧晚，营求不计钱。任公因焙显，陆氏有经传。
爱甚真成癖，尝多合得仙。亭台虚静处，风月艳阳天。
自可临泉石，何妨杂管弦。东山似蒙顶，愿得从诸贤。